Voldtok jente - dømt til å klippe gress
De tre mennene deltok i en gruppevoldtekt av en 16 år gammel jente i sommer. Jenta var på vei hjem etter å ha deltatt i begravelsen til bestefaren sin da hun ble overfalt av seks menn. De mishandlet og voldtok henne før de kastet den bevisstløse og hardt skadde jenta ned i en grøft full av kloakk. 16-åringen sitter nå i rullestol med brukket rygg, og hun har også store indre skader etter mishandlingen hun ble utsatt for. Den kenyanske kvinnerettsforkjemperen Nebila Abdulmelik var blant mange som reagerte med avsky på dommen, og hun startet en kampanje på internett for å få endret straffeutmålingen. Mandag hadde over én million kenyanere underskrevet oppropet. - Å la voldtektsmenn gå fri etter å ha klippet gress må være den simpleste voldtektsdommen i verden, sier Abdulmelik. - Det er en fullstendig svikt i hele systemet og et skammelig svar fra Kenyas politi, sier hun videre. Offeret kjente igjen flere av voldtektsmennene, og tre av dem ble tatt til fange av folk fra landsbyen hennes, som overleverte dem til det lokale politiet. - De tre fikk ordre om å klippe gresset rundt politistasjonen. Deretter ble de løslatt, sier jentas mor.
Over én million kenyanere har skrevet under på et opprop som fordømmer rettsvesenet og politiet i landet etter at tre menn ble dømt til å klippe gress etter å ha voldtatt en tenåringsjente.